Slovenskej obchodnej inšpekcii bol postúpený zo systému RAPEX  výrobok, ktorý je predávaný aj na Slovensku a na základe výsledkov skúšok predstavuje závažné riziko ohrozenia zdravia.  Ide o nasledovný výrobok:
Strojné zariadenie – Rotačná trávová kosačka Mountfield XA 55 MBSE,  typ NP 534/TR/E, pôvod Taliansko, rok výroby 2005.
Ručne vedený pracovný stroj s pohonom zadných pojazdných kolies, s možnosťou elektrického štartovania. Pohon je benzínový, 4-taktný, s jednovalcovým motorom značky BriggsStratton, Qantum 60 XLC, otáčky 2930 ot/min. Kosiace zariadenie je jednonožové žacie ústrojenstvo. Pohon noža je od kľukového hriadeľa motora. Kosačka sa skladá z nasledujúcich častí: nosného rámu, pohonu, kosiaceho zariadenia, pojazdných kolies a ovládajúcej rukoväte. Nosný rám je vyrobený z povrchovo upravených kovových profilov a krytov. Na nosnom ráme sú upevnené ostatné časti výrobku – motor, žacie ústrojenstvo, hriadele kolies a ovládacia rukoväť. Súčasťou nosného krytu je zadná výletová štrbina, na ktorú sa upevňuje zberný textilný kôš. Kosačka môže slúžiť aj ako mulčovač, vtedy je odvodový kanál upchaný plastovým nástavcom. 
Druh nebezpečnosti: Riziko ohrozenia zdravia 
Príčiny nebezpečnosti:
Počas skúšky odhadzovania predmetov v mulčovacom režime nameraná hodnota v hornej oblasti merania presahovala limitnú hodnotu, ktorá musí byť bez prierazu. Tým môže byť obsluha vystavená zásahmi odhadzovaných predmetov, v dôsledku čoho môže dôjsť k poraneniu osôb.

Opatrenia na ochranu trhu:
Slovenská obchodná inšpekcia uložila zákaz predaja tohto nebezpečného výrobku. Súčasne kontrolovaná osoba zabezpečila informovanie spotrebiteľov o možnosti vrátenia tohto výrobku. Pri návrate výrobku má spotrebiteľ nárok na vrátenie celej sumy zaplatenej pri kúpe.

Slovenská obchodná inšpekcia odporúča spotrebiteľom, ak tento výrobok zakúpili, aby ho vo vlastnom záujme prestali používať.